कैलाश सत्यार्थी जैसे समाज सुधारक ‘बचपन बचाओ‘ आंदोलन के माध्यम से बाल-मजदूरी और बाल-अपराध के खिलाफ मुहिम छेड़े हैं। सामाजिक संगठन गरीब बच्चों की शिक्षा के लिए आगे आ रहे हैं। ये गतिविधियां किसी भी विकासशील समाज के लिए शुभ हैं, लेकिन यदि गहराई से विचार करें तो हम अपनी शिक्षा व्यवस्था को ही कटघरे में खड़ा पाते हैं। ऐसी शिक्षा व्यवस्था जहां अंकों को महत्त्व दिया जाता है, स्किल को नहीं, नैतिकता को नहीं। जहाँ अध्यापक एक विक्रेता है और विद्यार्थी एक ग्राहक। यहाँ नाता गुरु और शिष्य का नहीं, बल्कि बनियागिरी का है। परिणाम भी हमारे सामने हैं। गुरुग्राम जैसी रूह कंपा देने वाली घटना से पूरा देश दहल जाता है। गहन जांच-पड़ताल के बाद असलियत हमारे सामने आती है। एक विक्षिप्त छात्र अपने ही विद्यालय-परिवार के मासूम को मौत के घाट उतार देता है। शिक्षा-मंदिर की विडंबना देखिए, या यूं कहें कॉर्पोरेट-मंदिर की। दोष, एक गरीब कंडक्टर के माथे मढ़ दिया जाता है। पूरे देश के शिक्षण संस्थानों में एक्सपर्ट बुलाए जाते हैं। चतुर्थ श्रेणी के कर्मचारियों के प्रति बच्चों में अविश्वास भरा जाता है। मज़ेदार यह जानना होगा कि मामला प्रकाश में आने के बाद शिक्षा जगत क्या करेगा ? छात्रों में पनपती हिंसा और क्रोध को शांत करने के लिए कौन सा सेमिनार और वर्कशॉप करेगा ? अब भी विद्यार्थियों का मूल्यांकन उनके अंकों के आधार पर किया जाएगा या कोई दूसरा पैमाना सुनिश्चित होगा ?